ΓΡΑΠΤΗ ΕΡΩΤΗΣΗ P-0763/99

υποβολή: Petrus Cornelissen (PPE) προς την Επιτροπή

(11 Μαρτίου 1999)

Θέμα: Καταστροφές από χιονοστιβάδες στις Άλπεις

1. Προτίθεται άραγε η Επιτροπή να συμμετάσχει στην συζήτηση σχετικά με τα ενδεχόμενα μέτρα για την, κατά το δυνατόν, μείωση των πιθανοτήτων προκλήσεων χιονοστιβάδων καθώς και των συνεπειών που έχουν οι χιονοστιβάδες στις Άλπεις;

2. Σκοπεύει επίσης η Επιτροπή να επικεντρώσει την προσοχή της κυρίως:

α) στον προσεκτικό σχεδιασμό των χιονοδρομικών κατωφερειών και των περιοχών εγκαταστάσεων διαμονής;

β) στην περαιτέρω εξέλιξη των συστημάτων προειδοποίησης τα οποία χρησιμοποιούν νέο αξιόλογο τεχνικό εξοπλισμό σε συνδυασμό με προηγμένα συστήματα προγνώσεως του καιρού;(1)

Απάντηση της κ. Cresson εξ ονόματος της Επιτροπής

(28 Απριλίου 1999)

Η Επιτροπή υποστηρίζει πολυάριθμες δράσεις που αποσκοπούν στην πρόληψη καταστροφών, όπως αυτές που προκάλεσαν οι χιονοστιβάδες των τελευταίων εβδομάδων.

Στο πεδίο της πρόληψης, η Κοινότητα μπορεί να παρέχει συνδρομή στις ορεινές περιφέρειες στο πλαίσιο των προγραμμάτων δάσωσης των αγροτικών γαιών, που εφαρμόζονται βάσει του κανονισμού (ΕΟΚ) αριθ. 2080/92 της 30 Μαρτίου 1992. Τα προγράμματα που συγχρηματοδοτούνται από τα διαρθρωτικά ταμεία δυνάμει του στόχου 5β, μπορούν και αυτά να περιλαμβάνουν μέτρα υπέρ των δασών. Το σκέλος "ανάπτυξη της υπαίθρου" του Προγράμματος Δράσης 2000 θα επαυξήσει τις υφιστάμενες δυνατότητες χορήγησης ενισχύσεων για δάσωση και δασοκομικών βελτιώσεων. Θα μπορούν πράγματι να συγχρηματοδοτούνται από την Κοινότητα πληρωμές για μέτρα που θα αποσκοπούν στη διατήρηση και τη βελτίωση της οικολογικής σταθερότητας των δασών, σε περιοχές όπου τα δάση διαδραματίζουν προστατευτικό και οικολογικό ρόλο δημοσίου συμφέροντος.

Το Ευρωπαϊκό Ταμείο Περιφερειακής Ανάπτυξης (ΕΤΠΑ) έχει επίσης τη δυνατότητα να συγχρηματοδοτεί μελέτες χαρτογράφησης των ορεινών περιοχών κινδύνου στο πλαίσιο διακρατικών προγραμμάτων συνεργασίας.

Στο πλαίσιο του προγράμματος κοινοτικής δράσης για την πολιτική προστασία, η Επιτροπή είναι διατεθειμένη να εξετάσει, εντός των ορίων των χρηματοδοτικών και συντονιστικών ικανοτήτων της, κάθε πρόταση κοινοτικής διάστασης, που θα μπορούσε να ενισχύσει την πρόληψη ή την ικανότητα επέμβασης των αρμόδιων αρχών σε περιπτώσεις καταστροφών.

Στο πεδίο της έρευνας, το πρόγραμμα "Περιβάλλον και κλίμα" έχει χρηματοδοτήσει διάφορα έργα που συμβάλλουν στη βελτίωση των γνώσεων στο συγκεκριμένο τομέα. Το έργο SAME (Avalanche mapping, model validation and warning system/χαρτογράφηση, επικύρωση μοντέλων και σύστημα προειδοποίησης για τις χιονοστιβάδες) επέτρεψε τη συνεργασία 14 εργαστηρίων από επτά χώρες σε θέματα όπως η οργάνωση και η διάρθρωση βάσεων δεδομένων για τις χιονοστιβάδες, η σύγκριση και η δοκιμή διαφόρων μοντέλων για τις χιονοστιβάδες σε πέντε τοποθεσίες, η εκπόνηση τεχνικών προδιαγραφών για συστήματα εντοπισμού και συναγερμού χιονοστιβάδων, οι κατευθυντήριες γραμμές για τη συντονισμένη διεξαγωγή πειραμάτων σε ευρωπαϊκό επίπεδο. Όλα αυτά τα αποτελέσματα πρόκειται πολύ σύντομα να διαδοθούν ευρέως. Παράλληλα, μια συντονισμένη δράση που βρίσκεται σε εξέλιξη (CALAR-concerted action on forecasting, prevention and reduction of landslide and avalanche risks/συντονισμένη δράση με αντικείμενο την πρόβλεψη, την πρόληψη και τον περιορισμό των κινδύνων κατολισθήσεων και χιονοστιβάδων), αποσκοπεί στην ενίσχυση του συντονισμού και των ανταλλαγών πείρας και τεχνογνωσίας μεταξύ των ενδιαφερόμενων χωρών. Τέλος, με το έργο "Provost" (Prediction of climate variations on seasonal timescales/πρόγνωση των κλιματικών μεταβολών σε εποχιακές χρονικές κλίμακες), επιχειρείται να βελτιωθούν οι προβλέψεις εξαμήνου μεταξύ εποχών και ετών.

Αξίζει επίσης να σημειωθούν οι σημαντικές εργασίες του Ευρωπαϊκού Κέντρου Μεσοπρόθεσμης Πρόγνωσης του Καιρού, το οποίο, σε στενή συνεργασία με τις εθνικές μετεωρολογικές υπηρεσίες, βελτιώνει συνεχώς τις ικανότητες πρόγνωσης του καιρού.

(1) Παραπέμπουμε μεταξύ άλλων στο τρέχον κοινοτικό ερευνητικό πρόγραμμα "Έρευνα για το περιβάλλον και το κλίμα".